再次韻呈審知
作者：趙蕃
朝代：宋

paragraphs: 秋風泠然動高竹，起並朝簷溫體粟。
忽驚剝啄意誰何，乃是和詩重拜辱。
再三開闔手不置，不惟詩好字亦熟。
我雖年事濫催忝，於此論功真未足。
重憐別來不我舍，連日追隨訪林谷。
和詩未厭數還往，別後要期常誦讀。
知音已死或絕絃，聞韶解忘三月肉。
但得我輩識錚錚，徒使世人譏碌碌。